URIZAR KARETXE (EH Bildu, 2019-06-28):
Mila esker, mahaiburu andrea.
Onartu behar dut sentsazio gazi batekin uzten dudala Legebiltzarreko jarduna, estatu politiko berriaren legea legebiltzarkide gisa ikusteko gai ez naizelako izango, ezin izango dudalako ikusi. Ia bi legealdiren ondoren frustrazio puntua edo sortzen dit. Hala ere, agian optimista patologikoa naizelako, uste dut lehen baino geroago edo berandu baino lehen onartuko dela aipatutako legea.
Eta uste dut beharrezkoa dela herri honek premia daukalako, premia daukalako erabaki gunean egon dadin, premia daukalako gure lege eta arauen bitartez bertako arazo guztiei aurre egiteko eta horretarako, zalantzarik gabe, gaitasun legegile osoa behar dugulako, argi ikusten dugulako bai ekonomiari, lan esparruari edota pentsioei buruz Madrilen erabakitzen denak ez diola erantzuten bertako egoerari.
Argi izan guretzako berme bakarra hori horrela izan dadin errepublika propio bat sortzea da, baina ez da hori estatus politikoan proposatzen dena, kontzertu politikoa da estatus berriaren klabea eta kontzertu ekonomiko hori hain garrantzi handia ematen diogun honetan, uste dugu kontzertu politikoari eman beharko geniokeela.
Berdinen arteko erlazioa da estatusak bilatzen duena, errespetuan oinarritutako erlazioa, non euskal herritarren erabakitzeko eskubidea izango den errespetu horren oinarri, berdinen arteko erlazioa, bai Euskal Herriko herrialde desberdinen arteko edo eremu juridiko politikoen arteko erlazioan eta baita espainiar Estatuari dagokionean.
Optimista naiz, lehendakari, uste dudalako zuk ere horrela pentsatzen duzula, publikoki ere horrela adierazita daukazulako, bai nazio onarpenean eta bai erabakitzeko eskubidean ikusten duzu estatus berriaren ardatza, eta badakit ere ezinbestekoa deritzozula bertako politika eta bertako erabakiak hartzeko kanpoko eragina ahalik eta txikiena izatea.
Eta adibide bat gaurkoan daukagu, gaur bertan jakin dugu Espainiako Auzitegi Gorenak erabaki duela Jaurlaritzaren beka sistema bertan behera uztea, Espainiako harmonizazioaren aitzakiarekin. Esan beharrik ez dago.
Ulertu dezaket, hala ere, egin zenituen adierazpenak, 2013ko gobernu programaren aurkezpenean izan zirela, beste garai bat zen, orain koalizio Gobernu batean zaude eta, zentzu horretan, baldintzak ere desberdinak izango dira gauzak esaten orduan.
Eta ulertzen dut baita, ikusi dudalako nire burua hemen horretara behartuta, kamara eta mikrofonoen aurrean gaudenean posizio politikoak modu irmoagoan defendatzen ditugula eta batzuetan antzerki puntua ere ematen diogula.
Baina uste dut estatus politiko berria ez dela horretarako jokabide. Uste dut ezin dezakegula arriskatu, hurrengo hamarkadetarako marko politiko berria finkatu dezakeelako, finkatu beharko dugulako eta sentsu horretan ezin gaitezke arriskatu, motxera jokatuz, gauzak gaizki irtetera, nahiago dut diskrezioan oinarritutako akordioetara.
Eta puntu honetan onartu behar dut eta goraipatu, oinarri lanketarako egindako lanean EAJren ordezkaritzak adierazitako borondatea, zeren eta puntu desberdinetatik abiatuta, gaitasuna izan genuen akordioetarako eta gaitasun izan genuen oinarri horiek daukaten potentziala guztia ateratzeko.
Uste dut denok dakigula, hemen denok dakigu zein den errezeta akordioetara heltzeko, zeren beste gauza batzuen artean denoi tokatzen zaigu behin baino honetan errezeta hori aplikatzea adostasuna bilatzen dugunean, eta nire aldetik, besterik ez.
Zorte handia opa dizuet denoi, ordezkari politiko zareten heinean, batez ere, baina arlo pertsonalean ere.
Beti arte.
(Txaloak)